Tobba u professjonisti Afrikani oħrajn qed jirċievu taħriġ mediku kontinwu minn speċjalisti Maltin. Dan permezz ta' proġett mibdi mill-Ghana Mission Foundation bl-għajnuna finanzjarja tal-Ministeru tal-Affarijiet Barranin u Ewropej. Permezz ta' apparat diġitali li nxtara mill-istess Fondazzjoni kif ukoll permezz tat-teknoloġija tal-internet, tobba u staff mediku ieħor fl-Isptar Malti fil-Ghana, il-HopeXChange Medical Center, qed ikomplu jtejbu l-ħiliet mediċi tagħhom permezz ta' korsijiet ta' taħriġ mogħtija minn professjonisti u tobba speċjalizzati Maltin. Skont il-fundatur tal-Isptar Malti fil-Ghana Mario Cappello, dan il-proġett bl-isem ta' E-Learning for Health hu kruċjali biex il-HopeXchange Medical Center ikun jista' jtejjeb is-servizzi tiegħu lill-mijiet ta' pazjenti li kuljum iżuru l-Isptar f'Kumasi, it-tieni l-akbar belt tal-Ghana. "It-teknoloġija moderna qed tkun strumentali biex professjonisti mill-Università ta' Malta jgħinu biex il-pazjenti tagħna, speċjalment it-tfal u n-nisa, jirċievu l-aħjar trattament possibli. Dawn il-professjonisti Maltin qed iħarrġu tobba mill-Ghana mingħajr ma jkollhom il-ħtieġa li jħallu xtutna, grazzi għall-għajnuna mogħtija mill-Gvern Malti permezz tal-Overseas Development Assistance Programme." Huwa kompla jgħid li grazzi għal dan il-proġett, it-taħriġ qed jingħata mhux biss lil tobba tal-Isptar Malti imma tobba oħrajn mill-Ghana kollha. "Bħalissa qed naħdmu kemm mal-Ghana College for Physicians and Surgeons u ma' Skola Medika oħra fil-Ghana biex dawn ukoll jirċievu t-taħriġ tagħhom minn Malta". "Nittamaw ukoll li fil-futur qrib, permezz tat-telemediċina, speċjalisti Maltin ikunu jistgħu jaqsmu mhux biss l-esperjenza u l-ħila tagħhom, imma jwettqu wkoll operazzjonijiet u interventi mediċi fuq pazjenti fl-Afrika. B'hekk aktar nies foqra u vulnerabbli jkunu jakkwistaw lura saħħithom – grazzi għad-donazzjonijiet tal-poplu u l-Gvern Malti." Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_61e8feb869c64_rand.td-a-rec-img{text-align:left}.td_uid_3_61e8feb869c64_rand.td-a-rec-img img{margin:0 auto 0 0}